Франц Ксавер Грубер

**Франц Ксавер Грубер**, , *25. новембер 1787 – †7. юн 1863&nbsp;— австрийскый учитель основной школы и церковный органиста и костелник. Автор музикы найзнамѣйшой во свѣтѣ рождественной колядкы *[[Тиха ночь]]*.

## Молоды рокы и наука
Конрад Ксавер Грубер родив ся яко пятый дѣтвак в родинѣ Йозефа и Анны Груберох, котры ся жывили зоз ткачством. Имя *Франц* перебрав од свого нанашка, што было обычаем в тых часох.  На ткачске ремесло ся готовили и дѣти уж одмала. Ткачом быв бы ся став и Франц Ксавер, кебы не его учитель Андреас Петерлехнер, котрый увидѣв у него дар ку музицѣ и зачав го тайно учити на органы. Отець, вшелияк, налѣгав на том, обы сын до 18 рокы працовав яко ткач, але ту ся замѣшала нечекана нагода. Учитель органиста Петерлехнер похворѣв ся, а на его мѣсто сѣв за органы дванадцятьрочный Франц Ксавер, а пак на его выкон быв гордый и отець му. Учитель помог хлопцьови закончити штудии, и в року 1806 Ф. К. Грубер склав испыт и, по одбытю повинного еднорочного стажованя яко помочный учитель, став ся пѣвцоучительом и органистом. 

## Учитель, костелник и органиста
В року 1807 достав мѣсто учителя, костелника и органисты в Арнсдорфу. Правда, про то мусѣв еще раз скласти вшиткы испыты в Залцбургу, бо там мали на то свои правила. Мусѣв тыж взяти за жену вдову свого умерлого попередника, Марию Елизабет Енгелсбергерову з двома дѣтми, о 13 рокы старшу од него, бо таке было жаданя громады, а то было тогды цѣлком обычайне, и так мав можность оселити ся в учительской хыжи. Од року 1816 прилѣпшовав собѣ з финанциями, працуючи тыж в церкви Св. Николая в Оберндорфу, оддаленом о 4 км, яко хормайстер и органиста, маючи надѣю, же даколи там достане мѣсто учителя. 

## Тиха ночь
Найвекшов Груберовов пасиев была музика. В року 1817 до церкви в Оберндорфу пришов новый помочный священик Йозеф Мор, запаленый любитель спѣву и гитары з котрым ся сприятелили. Перед Рождеством в року 1818 Йозеф Мор передав Груберови еден свой 6-строфовый верш и просив го скласти мелодию ку нему. Грубер склав мелодию про два голосы (бас и тенор) ай допровод гитары, а тоту въедно заспѣвали 24. децембра 1818 по рождественной службѣ в Оберндорфу. Была тото колядка *[[Тиха ночь]]*, котру сам Грубер поважовав за «просту композицию». Кулминачным моментом в животѣ Грубера став ся рок 1820, коли славили 300-роча 
марианского одпуста в Арнсдорфу: на 5-денны ославы зышли ся 20 тысяч вѣрникох, а были меджи нима важны гостьове, котры чули композицию Грубера и понесли ю до широкого свѣта.

## Музика и родина
Перва жена Груберова умерла в року 1825. Мав з нев двое властны дѣти, але тоты передчасно умерли. Грубер оженив ся другый раз з Мариев Брайтфус, своев бывшов ученицьов, а мав з нев десятеро дѣти, з котрых доспѣлости дожили ся лем четверо, а двое з них, Франц Ксавер (1826-1871) и Феликс (1840-1884) стали ся музикантами. Друга жена му умерла в року 1841, а третий раз оженив ся з ей приятельков, овдовѣлов Катаринов Ризер. Не удало ся му ани достати мѣсто учителя в Оберндорфу, пришло ку незгодам ай з церковнов верхностьов в Арнсдорфу. Лем музика была его великов пасиев и утѣхов в тяжкых хвилях живота. В року 1835 быв перемѣщеный до Галлайну, тогды другого найвекшого мѣста по Залцбургу, центру провинции, яко хормайстер и органиста, и ту сповнило ся его желаня веце оддати ся музицѣ Ту служив до смерти, а его наступником на мѣстѣ хормайстра став ся его наймолодшый сын, Феликс Грубер.

## См. тыж
* Тиха ночь
* Йозеф Мор

## Жерела и одказы
* Franz Xaver Gruber (1787 – 1863) / Teacher, musician and composer of the melody of “Silent Night”
* STILLE NACHT, HEILIGE NACHT

## Референции

Катеґорія:Педаґоґы
Катеґорія:Композіторы і музиканты
Катеґорія:Хормайстеры
Катеґорія:Персоналии 19. стороча